দেশের বিচারবহির্ভূত হত্যাকাণ্ড, গুম, খুন এখন নিত্যদিনের ঘটনায় পরিণত হয়েছে। ঘর থেকে বের হতে আতঙ্ক। পথ চলতে আতঙ্ক। বাসে চলতে আতঙ্ক। গাড়ি চলতে আতঙ্ক। ঘরের ভেতরে আতঙ্ক। ঘরের বাইরে আতঙ্ক। সরকার তার সীমাহীন দুঃশাসনে বাংলাদেশকে এক আতঙ্কের জনপদে পরিণত করেছে। এবং কী আশ্চর্য নিষ্পৃহ এই সরকার। কোনো হত্যাকাণ্ডের কিনারা তো তারা করতেই চাইছে না, বরং ঝাঁকে ঝাঁকে মৃত্যুদণ্ডপ্রাপ্ত আসামিকে প্রেসিডেন্টের ক্ষমায় মুক্তি দিয়ে সরকারের মন্ত্রীরা তাদের ফুলের মালা দিয়ে সংবর্ধনা জানাচ্ছে। নগর, বন্দর, গ্রাম-গঞ্জ থেকে প্রতিদিন গুম হয়ে যাচ্ছে ডজন ডজন মানুষ। আগে সরকারি বাহিনী ক্রসফায়ারের নামে লাশের সারি তৈরি করেছিল। তা নিয়ে সারা বিশ্বে যখন প্রতিবাদের ঝড় উঠল, তখন চালু করা হলো গুমের ঘটনা। সাদা পোশাকধারী লোকেরা নিজেদের র‌্যাব-পুলিশের পরিচয় দিয়ে ডজন ডজন মানুষের সামনে থেকে তুলে নিয়ে যাচ্ছে জলজ্যান্ত তরুণ-যুবক-বৃদ্ধকে। তাদের আর কোনো হদিস মিলছে না। ওসব বাহিনী যদি তাদের খুনও করে থাকে তাহলে র‌্যাব-পুলিশ সেসব সরাসরি অস্বীকার করছে। বলছে, তারা এরকম কাউকে তুলেই নেয়নি। ইসলামী বিশ্ববিদ্যালয়ের দুই ছাত্রকে নৈশ কোচ থেকে মধ্যরাতে গাড়ি থামিয়ে মাইক্রোবাসে করে নামিয়ে নিয়ে গেছে র‌্যাব পরিচয়ধারী ব্যক্তিরা। তাদের হদিস মেলেনি।